মুক্তিযুদ্ধে অংশগ্রহণকারীদের একাধিক রূপের উদাহরণ দিই। স্বাধীন বাংলা বেতার কেন্দ্রের শিল্পীগণ ও তাদের পেছনে নিয়োজিত কর্মকর্তা ও কর্মচারীগণ; অতি জনপ্রিয় ও ফলপ্রসূ অনুষ্ঠান ‘চরমপত্র’-এর উপস্থাপক বা পাঠক এম আর আখতার মুকুল; নৌকার ওই মাঝিগণ যারা গেরিলা মুক্তিযোদ্ধাদেরকে দিনে বা রাতে ছদ্মবেশে এক জায়গা থেকে আরেক জায়গায় পার করে দিতেন; গ্রামের মসজিদের ওই সচেতন মুয়াজ্জিন যিনি তাদেরই গ্রামের মুক্তিযোদ্ধাদের পরিবারকে সাহস ও উৎসাহ দিতেন বা মুসল্লি পরিচয়ে কোনো মুক্তিযোদ্ধাকে সাময়িকভাবে মসজিদে লুকিয়ে রাখতেন; গ্রামের বা শহরের ওই মধ্যবিত্ত গৃহিণী যাকে গেরিলা মুক্তিযোদ্ধারা খালাম্মা ডাকত অথবা চাচী ডাকত অথবা আপা ডাকত এবং যেই গৃহিণী কাউকে না জানিয়ে গভীর রাতে নিজের ঘরে মুক্তিযোদ্ধাদেরকে আশ্রয় দিতেন অথবা রান্না করে তাদেরকে ভাত খাওয়াতেন; ওই সাংবাদিকগণ যারা জীবন বাজি রেখে যুদ্ধের সংবাদ সংগ্রহ করে স্বাধীন বাংলা বেতার কেন্দ্রে অথবা বিদেশী সংবাদ সংস্থার কাছে পৌঁছে দিতেন; ওই স্কুল শিক্ষক যিনি দিনের বেলা পাঠ দান করতেন কিন্তু রাতের বেলা মুক্তিযোদ্ধাদের কাছে গিয়ে তথ্য আদান প্রদান করতেন; চট্টগ্রাম বন্দরের ওই কর্মচারীগণ যারা জাহাজে করে বাংলাদেশের স্বার্থের পরিপন্থী কী আসছে সেটা মুক্তিযোদ্ধাদেরকে জানাতেন, পাকিস্তান ফরেন সার্ভিসের ওই কর্মকর্তাগণ যারা পাকিস্তানের প্রতি আনুগত্য ত্যাগ করে বাংলাদেশের জন্য দায়িত্ব পালন শুরু করেন; ওই বিশিষ্ট নাগরিকগণ বা আইনজীবীগণ বা অধ্যাপকগণ বা বিচারপতিগণ বা চিকিৎসকগণ যারা নিজ নিজ পেশায় নিয়োজিত থেকেও চতুর্দিকে জনগণের মনে ধৈর্যের পরিবেশ, সাহসের পরিবেশ, উৎসাহের পরিবেশ বজায় রাখতেন; ওইসব মহিলা বা ছাত্রী যারা নিজেদের নিরাপত্তার কথা না ভেবেই দেশের ভেতরে মুক্তিযোদ্ধাদের সেবা করেছেন বা ভারতের মাটিতে মুক্তিযোদ্ধাদের ক্যাম্পে ক্যাম্পে সেবা-শুশ্রƒষা করেছেন; ওইসব দুরন্ত কিশোর যারা মাঠে গরু চরানোর নাম করে বা ঘাস কাটার নাম করে বা হানাদার বাহিনীর বাজার করে দেয়ার নাম করে গুপ্তচরের কাজ করত; মাধবপুর থানার তেলিয়াপাড়া গ্রামের আশরাফ আলী দেওয়ানের (১৯৯৫ সালে মরহুম) মতো সচ্ছল গৃহস্থ যিনি তার ১২টি গরু, তিন মণ চাল মুক্তিযোদ্ধাদের জন্য তাৎক্ষণিক ব্যয় করলেন এপ্রিল মাসের ১৫ দিনের মধ্যেই; তেমন আরো শত শত গৃহস্থ প্রমুখ।